थांनाय बिसान्निफ्राय गुवाहाटी , डिसेम्बर 31 : बावलांजानो हमनाय बर'फोरजों बाहायजाग्रा माखासे आग्जुफोरखौ फोसावनानै होनाय जाबाय । सान्दांगा  : सान्दांगायाबो औवानि फिसा फिसा जिरनाय खाथिजों बानायजानाय सान्द्रिनि महरसे नाथाय बेयो सान्द्रिनि गोबां गेदेरसिन आरो बेनि गब्लंफोरा गुवार गुवारसिन । मारा होखांनाय माइ , सबाय , सिबिंफोरनि थालांनाय जिगाब बायफ्लेनाय एबा नाङै गुन्द्राफोरखौ सान्दांगाजों सालिख'नाय जायो । फार्ला - अन्थाय :  गावनि मावनाय जायखिजाया आबाद जेरै - माइ , फाथो , बेसर सिबिं , आलु , हायजें , हाल्दै आरो जायखिजाया गिलिर बेसादफोरखौ जखा खालामनो थाखाय सुनाय खामानिआव बाहायनाय जायो । फार्लाखौ रायदों बिफांजों हेबनानै दग्रग्र कालामनाय जायो । दंपांनि दान्दा गज'नि गेजेर आरो समान बाहागोआव फाथोजों बानायनाय मोनसे हमग्रा आखाय थायो आरो बे आखायाव हमनानै फारनै बाहागोनि गुबुन फारसेथिं अन्थाय आरो गुबुन फारसेथिं मुवा बेसादफोरखौ दोन्नानै सुनाय जायो । द'न :  फार्ला अन्थाय सुग्रा ओंखारनायनि सिगांआव बर'फोरा माइ एबा गुबुन गुबुन मुवा बेसादफोरखौ जखा खालामनानै द'नजोंसो सुनानै रान्नाय जायोमोन एबा सोलाय सोल' खालामनाय जायोमोन । बेखौ औवानि फिसा फिसा खाथिजों हेबनानै थग्रं खालामो आरो गोबोरखि गोथांजों लिरनानै गोरान खालामनाय जायोमोन । बेयो खुरै महरनि आरो थालायाव दोरोदनो हायैनि बेंखन महरनि फजग्रा खामि खाथाबनाय जायो । जेखाय :  फिसा फिसा दै एबा दुब्लिफोराव आथिंजों जुग्रुबनानै ना हमनो थाखाय बाहायनाय आगजुखौनो जेखाय होन्नानै बुङो । बेखौ औवानि थेवोलजों हेबनानै बानायनाय जायो । बेनि मोखांआ आखान्थिथाम महरनि फिसा फिसा ना , नाथुर गलांनो हायैबादि बेखौ रोजायै हेबनाय जायो । मोखांनि आखान्थिथामजों खामि खानानै गोजौथिं आखाय बानायनाय जायो आरो फारनै गाहायाव दुरुं खानानै बोखांनो हाथाव खालामो । क'बाय :  दैमा , दैसा , हाखर गाथोन , बिलो गरखाय , दुब्लि जेरावखि जाया ना सारनानै , गुरनानै बोन्नानै , सानानै , गोग्रोमनानै एबा हमनानै मोन्नाय नाखौ लाग्रा आगजुखौनो क'बाय बुङो । बेखौ औवाजों हेबनाय जायो आरो हेवनो थाखाय औवाखौ गिबिआवनो फिसा फिसा खाथि जिरग्रोनानै लानाय जायो । बेयो थाला फार्से जेजुलि बासा बादि गुवार आरो गोदोनायाव एसे जोरदों खालामनानै मोखांखौ एसे गुवार खालामफिन्नाय जायो । बेखौ औवानि खाथिजों गोबों हेबानायनि थाखाय दैआल' गलांनो हायो नाथाय फिसा फिसौ नाफोरा गलांनो हाया । बर'फोरा बायदि रोखोमनि क'बाय हेबनाय जायो । दै गेदेराव ना गेदेर गेदेर हनो खबाय बानायो आरो सरासनस्रायै खबायखौ फिसा फिसा हेबनाय जायो । दामग्रा आगजु सेरजा :  बर'फोरनि मोन 5 गाहाय गाहाय आगजुफोरनि गेजेराव सेरजा मुंनि दामग्रा आगजुआ गोनांथार दामग्रा आगजु । बेयो बर'फोरनि मेथायफोरखौ गोरोबफ्लेनाय आरो मखजाथावसिन आगजु । बेखौ सिथ'ना बिफां एबा गुबुन रायदोब दंफांजों दान्नाय जायो । बेखौ गाहायाव दन्द्रा गोनां खालामनानै गोजौथिं सेरजा हुग्रा फेंनो फिसा खर' थायो आरो दोंब्रै दुरुंखौ गाहायनि खिख्लांनिफ्राय खर'नि खिला मोनब्रैआव बोखथोंनाय जायो । बे मोनब्रै दुरुंआव हुनो सेरजा आखाय थायो । सेरजा आखायनि दुरुंखौ आगुआव अदाल बिगुरजों बानायनाय जायो । सेरजानि गाहायनि दन्दरखौ मोफौ बिगुरजों थुमनाय जायो आरो मोनब्रै मोनबा गुदुं फिसा फिसा आसिजों सौनाय जाया मानोना सौवोब्ला बर' मेथायनि देंखोजों गोरोबजोबा । सिफुं :  सिफुंआबो मोनबा गोजाम दामग्रा आगजुफोरनि गेजेराव जोबोरैनो एंगारहायै आरो गोरोबफ्लेनाय मोनसे रोखोमनि दामग्रा आगजु । बेखौ फिसा औवा फर'खौ फारसेथिं गान्थि मोनसे लाफानानै गुबुन फारसेकौ लांदां खालामनानै दान्नाय जायो । अदेबानि बर'फोरनाव मोन्नै रोखोमनि सिफुं दं । बेनि मोनसेआ सरासनस्रा सिफुं एबा सिफुं फिसा आरो गुबुन मोनसेआ खेराय सिफुं । सरासनस्रा सिफुंहा खर' एबा गान्थि खाथिआव सुग्रा गुदुं दोंसे आरो गेजेरनिफ्राय फारसेथिं मोन 6 गुदुं थायो । बबेखानि खेराय सिफुंहा मोन 5 ल' गुदुं थायो । खेराय सिफुंहा सरासनस्रा सिफुंनिफ्राय गोलावसिन जायो । खाम :  बर'फोरनि मोन 5 गुदि दामग्रा आगजुफोरनि गेजेराव बेयो गोमखांहोग्रा मोनसे आगजु । बियो बयनिबो बिखा बिख्लो मावग्लुहोनायजों लोगोसे बयखोबो सिरि मोनखांहोनो हाग्रा आगजु । बेखौ गुबैयै अदाल बिफांखौ 3.4 फुट गोलाव हास'नानै बेखौ खुरखनानै दान्नाय जायो । गुवार दुन्द्रा थानाय फारनै मोखांखौ मैसो बिगुरजों खोवनानै फारनैबो मोखांनि रुगुंखौ बे बिगुरनि दुरुंजोंनो थों थों बोखथोंनाय जायो आरो बुग्रा फारनैखौबो खामनि खिजों बेंखन महरै लिरनाय जायो । थर'खा :  गारां गोरोबहोनायाव बेखौ साबसिनै खाब जाहोलांनो खावनै आखाय गोनां औवानि दामग्रा आगजुखौनो थर'खा होन्ना बुंनाय जायो । बेखौ 4.5 फुट एबा बेनि बांसिन गोलाव औवा फर'खौ ससे गोलाव हाखावनानै बानायनाय जायो । हाखावनाय समाव फारनै आखायाव हमनो थाखाय औवा मोदोमखौ खावस्लिं दानस्लिंनानै लानाय जायो आरो उनाव गेजेरजों समानै हाखावनानै खावनै बानायनाय जायो । बेखौ गाहायाव मोनसे गान्थिसिल' हाखावनाय जायो । मेथाय रोजाबनाय आरो मोसानायाव आखाय मोन्नैखौ फुवार फुवार दामनाय जायो । 
बावलांजानो हमनाय बर'फोरजों बाहायजाग्रा माखासे आग्जुफोर